b"\n_START_ARTICLE_\nDietrich Bonhoeffer\n_START_SECTION_\n\xc5\xbdivljenje\n_START_PARAGRAPH_\nDietrich Bonhoeffer se je rodil 4. februarja 1906 v Vroclavu v Nem\xc4\x8diji (sedaj del Poljske) star\xc5\xa1ema Karlu Bonhoefferju in Pauli von Hase v dru\xc5\xbeino srednjega razreda. \xc5\xbde v zgodnjem otro\xc5\xa1tvu se je z dru\xc5\xbeino preselil v Berlin, kjer se je \xc5\xa1olal doma pod vodstvom svoje matere do svojega 7. leta. Dru\xc5\xbeina je pri\xc4\x8dakovala, da bo sledil o\xc4\x8detovim stopinjam in postal psihiater, a se je \xc5\xbee kot najstnik odlo\xc4\x8dil, da bo postal pastor._NEWLINE_Leta 1924 se je vpisal na Humboldtovo univerzo v Berlinu, kjer je \xc5\xa1tudiral teologijo in leta 1927 \xc5\xa1tudij tudi uspe\xc5\xa1no opravil. Teolog je postal pri svojem 21. letu. \xc5\xa0e v mladih letih je od\xc5\xa1el v Ameriko, da bi se dodatno izobrazil. Udele\xc5\xbeil se je Teolo\xc5\xa1kega seminarja, kjer so mu pogovori in interakcije z afroameri\xc5\xa1kimi spiritualisti spremenili \xc5\xbeivljenje. Potovanje je spremenilo njegov pogled na kr\xc5\xa1\xc4\x8danstvo, katerega je sedaj dojemal bolj spiritualno. Leta 1931 se je preselil nazaj v Berlin, kjer je postal duhovnik cerkvi svetega Mateja. Po vzponu Hitlerja na oblast in prilagajanju kr\xc5\xa1\xc4\x8danstva nacizmu je pomagal soustanoviti Izpovedno cerkev (Bekennende Kirche), kjer je pridigal enakost. Kmalu ga je Nem\xc4\x8dija razglasila za dr\xc5\xbeavnega sovra\xc5\xbenika in leta 1937 s poostrenim nadzorom cerkve zaprla Izpovedno cerkev._NEWLINE_Po zaprtju Izpovedne cerkve je skrivaj organiziral seminarje po vzhodni Nem\xc4\x8diji, leta 1939 pa je zaradi strahu pred prisilno prisego Hitlerju pobegnil v Ameriko, a se je kmalu vrnil v Nem\xc4\x8dijo. Leta 1941 se je pridru\xc5\xbeil nem\xc5\xa1ki obve\xc5\xa1\xc4\x8devalni slu\xc5\xbebi Abwehr, za katero je pomagal \xc5\xa1iriti zaupne na\xc4\x8drte o protinacisti\xc4\x8dnih akcijah. To je posledi\xc4\x8dno vodilo v njegovo usmrtitev, bil je obe\xc5\xa1en 4. aprila 1945, po odkritju dolo\xc4\x8denih dokumentov Abwehra.\n_START_SECTION_\nBoj proti nacizmu\n_START_PARAGRAPH_\n\xc5\xbde od zgodnjih dni Hitlerjeve vladavine se je Bonhoeffer udele\xc5\xbeeval protestov proti nacisti\xc4\x8dnemu re\xc5\xbeimu. Leta 1935 je postal osrednji govornik Izpovedne cerkve, sredi\xc5\xa1\xc4\x8da protestantskega upora proti nacizmu. Boril se je tudi za ne-rasno definicijo Judov in za enakopravnost tistih, ki so se spreobrnili v kr\xc5\xa1\xc4\x8dansko, ter vseh drugih kristjanov. Proti re\xc5\xbeimu se je za\xc4\x8del boriti \xc5\xa1e bolj aktivno po letu 1938, ko ga je njegov polbrat Hans von Dohnanji seznanil z razli\xc4\x8dnimi na\xc4\x8drti za upor proti re\xc5\xbeimu. Kar nekajkrat je tudi potoval v tujino po nalogu nem\xc5\xa1ke obve\xc5\xa1\xc4\x8devalne slu\xc5\xbebe, ki je bila v tistem \xc4\x8dasu sredi\xc5\xa1\xc4\x8de odpora proti re\xc5\xbeimu. Na potovanjih (1941\xe2\x80\x931942) je tuje vlade obve\xc5\xa1\xc4\x8dal o na\xc4\x8drtih za razli\xc4\x8dne protinacisti\xc4\x8dne akcije. Leta 1943 je pomagal Judom pri pobegu v nevtralno \xc5\xa0vico, za kar so ga istega leta tudi zaprli.\n_START_SECTION_\nDelo\n_START_PARAGRAPH_\nZa Bonhoefferja le\xc5\xbeijo osnove eti\xc4\x8dnega obna\xc5\xa1anja v prepletu resni\xc4\x8dnosti sveta in resni\xc4\x8dnosti Boga. V njegovem razmi\xc5\xa1ljanju so bile eti\xc4\x8dne vrednote osnovane na potrebi po zoperstavljanju zlu. Bil je ostro kriti\xc4\x8den do eti\xc4\x8dne teorije, zaradi njene nezmo\xc5\xbenosti neposrednega spopadanja z zlim. Sam je trdil, da je zlo konkretno in specifi\xc4\x8dno in da ga je mo\xc4\x8d premagati le s konkretnimi in specifi\xc4\x8dnimi dejanji._NEWLINE_Bonhoefferjevo najbolj znano in najpomembnej\xc5\xa1e delo je Nasledstvo (Nachfolge, 1937). Je klic k bolj verni in skrajni naklonjenosti Kristusu in mo\xc4\x8dnemu uporu 'udobnemu kr\xc5\xa1\xc4\x8danstvu'. V njej mo\xc4\x8dno skritizira 'poceni usmiljenje', ki je bilo takrat aktualno v protestantskih cerkvah. V njegovih o\xc4\x8deh je bila primerljiva z ve\xc4\x8dno ponudbo odpu\xc5\xa1\xc4\x8danja, ki je bila zgolj krinka za eti\xc4\x8dno povr\xc5\xa1nost. V \xc4\x8dasu dela so bili njegovi pogledi na zunanje zadeve blizu pacifizmu. Med njegova pomembnej\xc5\xa1a dela pri\xc5\xa1tevamo \xc5\xa1e Sanctorum Communio (1930), v kateri se spopade s teologijo posameznika v okviru dru\xc5\xbebe in cerkve. Poleg razlage greha, zla in solidarnosti, sistematsko razlaga teologijo Svetega duha v cerkvi in kako to vpliva na vpra\xc5\xa1anja o avtoriteti, prostosti in ritualih. Preostali dve izmed Bonhoefferjevih najpomembnej\xc5\xa1ih del sta Etika (Ethik, 1949) in Skupno \xc5\xbeivljenje (Gemeinsamnes Leben, 1938). V Skupnem \xc5\xbeivljenju razlaga pomen psalmov za kr\xc5\xa1\xc4\x8dansko molitev in razli\xc4\x8dne ob\xc4\x8dutke posameznika v odnosu z Bogom. V Etiki predstavi svojo teolo\xc5\xa1ko in osebno odisejo."